《予久客思归以秋光都似宦情薄山色不如归意浓》
元代·仇远

游子悲凜秋，秋尽行当冬。
雨露变霜雪，寒色日以浓。
岂无紫绮裘，绽裂谁与缝。
不如早还家，山林专素封。
扫松栖霞岭，结茆慧日峰。
山南与山北，春风入修筇。
时止可以止，道隆从而隆。
抱膝且长吟，吾其师卧龙。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。